**時愛心解脫**

**瑜伽九十卷二十一頁云：若阿羅漢、根性鈍故；於世間定，是其退法。未能解脫所有定障。故名時愛心解脫。以退法故；時時退失，時時現前故說名時。於現法樂，喜欲證住；故說名愛。**

**二解　如六種阿羅漢中說。又俱舍論二十五卷四頁云：若謂有退，由經說有時愛解脫；我亦許然。但應觀察彼之所退，為應果性？為靜慮等？然彼根本靜慮等持，要待時現前，故名時解脫。彼為獲得現法樂住，數希現前；故名為愛。有說：此定是所愛味。諸阿羅漢、果性解脫，恆隨逐故；不應名時。更不欣求，故不名愛。**

**三解　大毗婆沙論一百一卷十三頁云：云何時愛心解脫？答：時解脫阿羅漢盡智。或無學正見相應心勝解、已勝解、當勝解。又云：時愛心解脫、即五種阿羅漢果所攝勝解。亦名時解脫。**

**又云：問：何故名時解脫？時解脫是何義耶？答：由彼解脫、待時得故。時雖有多；略有六種。一、得好衣時，二、得好食時，三、得好臥具時，四、得好處所時，五、得好說法時，六、得好補特伽羅時。**

**待得好衣時者：謂彼要得細軟鮮淨勝妙衣服時，乃得解脫。若不爾者；則不得解脫。**

**待得好食時者：謂彼要得美妙飲食酥蜜等時，乃得解脫。若不爾者；則不得解脫。待得好臥具時者：謂彼要得厚軟臥具床褥等時，乃得解脫。若不爾者；則不得解脫。**

**待得好處所者：謂彼要得寂靜處所、勝妙房舍時，乃得解脫。若不爾者；則不得解脫。**

**待得好說法時者：謂彼要得如理應機教誡教授時，乃得解脫。若不爾者；則不得解脫。**

**待得好補特伽羅時者：謂彼要得具勝德行、稟性柔和、易共住者、與同住時，乃得解脫。若不爾者；則不得解脫。如彼廣說。**

**又云：何緣時心解脫名愛耶？答：**

**謂鈍根者、於自功德，為性寶愛，過利根者。如諸女人，於自男女，稟性慈愛，過諸丈夫。**

**復次時解脫阿羅漢、於自解脫、未得自在。多用功力，乃能現前。既得現前歡喜寶重；故名為愛。**

**不時解脫阿羅漢、於自解脫，已得自在；少用功力，即能現前。雖得現前；而不極重。故不名愛。**

**復次時解脫阿羅漢、功德容退。彼畏退故，數起現前。故名為愛。**

**不時解脫阿羅漢、功德無退。不畏退故；不數現前。故不名愛。**

**復次時解脫阿羅漢、由信增道證，故名為愛。不時解脫阿羅漢、由慧增道證，故不名愛。**

**復次時解脫阿羅漢、性多調善，人多愛樂，故名為愛。**

**不時解脫阿羅漢、性多剛強，人不愛樂，故不名愛。如今世人，性不利者，多分軟善，人好親附。性不鈍者，多分剛猛，人不親附。**

**復次時解脫阿羅漢、無厭背聖道善根，故名為愛。不時解脫阿羅漢、有厭背聖道善根，故不名愛，厭背聖道善根者，謂空空無願無願、無相無相、三摩地相應善根。此本論文、雖不問答：而義有故，今應說之。**

**四解　發智論八卷二頁云：云何時愛心解脫？答：時解脫阿羅漢盡智，或無學正見相應心勝解已勝解當勝解。又云：諸時愛心解脫，皆盡智相應耶？答：應作四句。**

**有時愛心解脫、非盡智相應。謂時解脫阿羅漢無學正見相應心勝解，已勝解，當勝解。**

**有盡智相應，非時愛心解脫。謂不動法阿羅漢盡智相應心、勝解，已勝解，當勝解。**

**有時愛心解脫、亦盡智相應。謂時解脫阿羅漢盡智相應心勝解，已勝解，當勝解。有非時愛心解脫、亦非盡智相應。謂不動法阿羅漢無生智，或無學正見相應心、勝解，已勝解，當勝解。**

**又云：何緣時心解脫名愛耶？答：時解脫阿羅漢、恆於此法慇懃守護，寶愛執藏；勿我遇緣退失此法。如一目人、自及親友、慇懃守護，寶愛執藏；勿遇寒熱塵翳等緣；令此一目更當失壞。彼亦如是。故名為愛。**